У писаним документима, презиме Пикић се први пут појављује у декрету о додели земље млетачког генералног провидура Далмације и Албаније Данијела Долфина. У том декрету су пописани нови и стари власници замљишних парцела у источној Херцеговини након Морејског рата између Османског царства и Млетачке републике, вођеног од 1684. до 1699. године. Историчар Богумил Храбак бележи да је 1695. године: "„у селу Раптима и у Рогојевићу (бившем влашком катуну), вероватно суседном насељу, од земље Алића Прибиновића предато је у власништво Сави Матијашеву из села Пикићи (Попово поље) два канапа на локалитету званом Ћор код Диклића (влаха) (257-7')“" (1985:42).